ཟླ་འདིའི་ཚེས་༧ཉིན་གནས་ཚུལ་ཤེས་རྟོགས་བྱུང་བ་ལྟར་ན།འཇོ་མདའ་རྫོང་ཁོངས་ཀྱི་གྲོང་ཚོ་དྲུག་སྟེ།སྐེ་རེ་སྨད་མ་དང།རི་འོག་རུ་པ།སྐེ་སྲིབ།སོས་ཁོགཔདྨ་སྨད་མ།ནོར་མ་རུ་པ།སྐྱབས་ཆེ་དགོན་བཅས་ཀྱི་འཐུས་མི་༣༠འཇོ་མདའ་རྫོང་དུ་ཆེད་བཅར་གྱིས་ཉེ་སྔོན་ཕྱི་ཟླ་༦་ཚེས་༢༧ཉིན་འཛིན་བཟུང་བྱས་པའི་ཨ་ཤག་ཚང་ནོར་ལྷ་རང་ལོ་༤༧དང༌།ཚེ་བཟང་ཚང་མགོན་པོ་དར་རྒྱས་རང་ལོ་༤༤ཅན་གཉིསདང།སྐྱབས་ཆེ་དགོན་དུ་འཛིན་བཟུང་བཀག་ཉར་བྱས་པའི་ནང་ནས་རྒྱལ་མཚན་ཚང་བྱམས་པ་དང།རྨུ་ཚ་ཚང་ཚེ་བརྟན།བུ་ལྷུག་གསུམ་ཕྱི་ཟླ་༧པའི་ཚེས་༢ཉིན་འཇོ་མདའ་རྫོང་དུ་བཙན་ཁྲིད་བྱས་པ་རྣམས་གློད་གྲོལ་དགོས་པ་དང་གོང་གསལ་མི་ངོ་རྣམས་འཛིན་བཟུང་བཙོན་འཇུག་དགོས་པའི་ཉེས་པ་གང་ཡང་མེད་པ་མ་ཟད།སྤྱི་ཚོགས་ནང་ཡ་རབས་སྤྱོད་བཟང་གི་མིག་དཔེར་འོས་པ་ཤ་སྟག་ཏུ་སོང་གཤིས་མྱུར་དུ་གློད་གྲོལ་དགོས་པའི་འབོད་སྐུལ་ཞུས་འདུག་ཀྱང་ད་བར་ཡ་ལན་གང་ཡང་བྱས་མི་འདུག།